Mindst ti kurdere med dansk statsborgerskab har været eller er i det nordlige Irak for at kæmpe sammen med Peshmerga-militsen mod IS, tidligere kaldet Isis.

Det vurderer en række kilder i det kurdiske miljø over for Politiken.

»Jeg har altid ønsket at gøre noget for mit land. I stedet for at sidde hjemme i Danmark og skrive om Kurdistan på Facebook-sider ville jeg hellere gøre noget i praksis«, siger den 24-årige Hama Kareem Jaf, der kom til Danmark i begyndelsen af 1990’erne på flugt fra Saddam Husseins folkemord. Han voksede op i Danmark, har tjent et år som soldat i den danske hær og valgte for nylig at vende tilbage til rødderne. Inspirationen fik han fra sin far, der var peshmerga i mange år.